b'\n_START_ARTICLE_\nHans Zimmer\n_START_SECTION_\n\xc3\x8enceputul carierei\n_START_PARAGRAPH_\nHans Zimmer s-a n\xc4\x83scut \xc3\xaen ora\xc8\x99ul Frankfurt, Germania. Dup\xc4\x83 ce s-a mutat \xc3\xaen Londra, a \xc3\xaenceput s\xc4\x83 compun\xc4\x83 muzic\xc4\x83 pentru reclame iar \xc3\xaen 1979 a colaborat cu trupa The Buggles pe albumul lor, The Age of Plastic \xc8\x99i pentru hit-ul lor, Video Killed The Radio Star, care avea s\xc4\x83 devin\xc4\x83 primul videoclip difuzat vreodat\xc4\x83 pe MTV. \xc3\x8en jurul anului 1980 el se perfec\xc8\x9biona \xc3\xaen utilizarea calculatoarelor \xc3\xaen concertele trupei Ultravox. Pu\xc8\x9bin dup\xc4\x83 aceea, Zimmer l-a cunoscut \xc8\x99i a \xc3\xaenceput s\xc4\x83 lucreze cu celebrul compozitor Stanley Myers. Realiz\xc3\xa2nd importan\xc8\x9ba fuziunii muzicii clasice cu cea electronic\xc4\x83, cei doi au format studioul de \xc3\xaenregistr\xc4\x83ri Lillie Yard Studio, \xc3\xaen Londra, dotat cu cea mai performant\xc4\x83 tehnologie. Zimmer a continuat s\xc4\x83 lucreze \xc3\xaen acest studio pe m\xc4\x83sur\xc4\x83 ce rela\xc8\x9bia sa cu Stanley era tot mai bun\xc4\x83. Au lucrat pentru o serie de filme, cum ar fi Moonlighting, Succes Is The Best Revenge, The Lightship, Insignificance, The Castaway \xc8\x99i My Beautiful Laundrette._NEWLINE_\xc3\x8en 1986 a lucrat pentru tema din filmul Vardo \xc8\x99i apoi pentru filmul care avea s\xc4\x83 c\xc3\xa2\xc8\x99tige premiul Oscar pentru cel mai bun film, The Last Emperor.\n_START_SECTION_\nPrimele coloane sonore\n_START_PARAGRAPH_\n\xc3\x8en 1988 Zimmer a compus primele sale coloane sonore pentru filme britanice ca Burning Secret, The Fruit Machine, Nightmare at Noon \xc8\x99i A World Apart. Aceasta din urm\xc4\x83 nu numai c\xc4\x83 a marcat prima sa coloan\xc4\x83 sonor\xc4\x83 scris\xc4\x83 de unul singur dar a fost \xc8\x99i muzica care a captat aten\xc8\x9bia renumitului regizor Barry Levinson pentru muzica din filmul Rain Man \xc8\x99i venirea lui Zimmer la Hollywood. Rain Man avea s\xc4\x83 c\xc3\xa2\xc8\x99tige premiul Oscar pentru Cel mai bun film \xc8\x99i avea s\xc4\x83 aduc\xc4\x83 lui Zimmer prima sa nominalizare la Oscar. Anul urm\xc4\x83tor a compus muzica din filmul Driving Miss Daisy, care avea s\xc4\x83-i aduc\xc4\x83 \xc8\x99i prima sa nominalizare la Premiile Grammy._NEWLINE_La \xc3\xaenceputul aniilor \'90, Zimmer a compus muzica pentru alte filme celebre la Hollywood, cum ar fi Black Rain, Backdraft, Thelma and Louise, Days of Thunder, True Romance \xc8\x99i Bird on a Wire. \xc3\x8en paralel a mai compus muzica pentru filme britanice, cum ar fi Fools of Fortune \xc8\x99i Paperhouse.\n_START_SECTION_\nPrimul s\xc4\x83u Oscar\n_START_PARAGRAPH_\n\xc3\x8en 1994, Zimmer a colaborat cu celebrul c\xc3\xa2nt\xc4\x83re\xc8\x9b pop, Elton John, pentru a compune muzica pentru unul din cele mai celebre filme Disney, The Lion King. Coloana sonor\xc4\x83 s-a v\xc3\xa2ndut \xc3\xaen peste 15 milioane de exemplare \xc8\x99i i-a adus lui Zimmer primul s\xc4\x83u premiu Oscar. De asemenea, muzica din The Lion King a mai c\xc3\xa2\xc8\x99tigat \xc8\x99i alte premii, inclusiv dou\xc4\x83 Globuri de Aur \xc8\x99i trei premii Grammy. Muzica din The Lion King a fost una din cele mai importante aspecte ale filmului. Solo-urile \xc8\x99i corurile africane sunt folosite \xc3\xaentr-un mod excelent, Zimmer demonstr\xc3\xa2ndu-\xc8\x99i abilitatea de a compune muzica pentru alte genuri de film dec\xc3\xa2t drame. De asemenea, s-a lansat \xc8\x99i o "continuare" a coloanei sonore, Rhythm of the Pride Lands (lansat \xc3\xaen edi\xc8\x9bie limitat\xc4\x83, a\xc8\x99a c\xc4\x83 este considerat mai mult un CD de colec\xc8\x9bie) iar \xc3\xaen 1997, filmul a fost pus ca \xc8\x99i pies\xc4\x83 muzical\xc4\x83 pe Broadway, care a devenit unul din cele mai vizionate \xc8\x99i \xc3\xaendr\xc4\x83gite muzicale.'